b'\n_START_ARTICLE_\nMati\xc4\x8dna plo\xc5\xa1\xc4\x8da\n_START_PARAGRAPH_\nMati\xc4\x8dna plo\xc5\xa1\xc4\x8da (angle\xc5\xa1ko motherboard (pogovorna kratica mobo), tudi mainboard, system board, planar board ali logic board) je osnovno tiskano vezje v osebnem ra\xc4\x8dunalniku (PC). Na mati\xc4\x8dno plo\xc5\xa1\xc4\x8do se vstavijo oziroma se priklju\xc4\x8dijo vse ostale komponente: raz\xc5\xa1iritvene kartice (npr.: grafi\xc4\x8dna), procesor, zunanji pomnilnik in RAM pomnilnik. Mati\xc4\x8dna plo\xc5\xa1\xc4\x8da vsebuje tudi priklju\xc4\x8dke za mnoge vmesnike (npr.: mi\xc5\xa1kin, tipkovni\xc4\x8din, USB, zaporedni, tiskalni\xc5\xa1ki ...). _NEWLINE_Najpomembnej\xc5\xa1i sestavni del mati\xc4\x8dne plo\xc5\xa1\xc4\x8de je sistemski nabor, kateri povezuje ostale komponente med seboj. Sistemski nabor dolo\xc4\x8da zmogljivosti mati\xc4\x8dne plo\xc5\xa1\xc4\x8de. Po navadi je razdeljen na dva dela, severni in ju\xc5\xbeni most. Severni most skrbi za komunikacijo procesorja s pomnilnikom, ter pomembnej\xc5\xa1imi raz\xc5\xa1iritvenimi vmesniki, kot so konvencionalni PCI, AGP in PCIe. Severni most ima po navadi le eno PCI vodilo, ki je povezano na ju\xc5\xbeni most. Ju\xc5\xbeni most skrbi za V/I naprave, kot so PCI, IDE, FDD, LAN, SCI, PS/2, AC97, USB, LPT in drugi vmesniki. Naprave priklju\xc4\x8dene na mati\xc4\x8dno plo\xc5\xa1\xc4\x8do so povezane z vodili, ki so ali paralelna ali pa serijska. Trenutni trendi se nagibajo v smer serijskih prenosov, le pri povezavi pomnilnika \xc5\xa1e vedno prevladujejo paralelni prenosi, ki omogo\xc4\x8dajo veliko ve\xc4\x8dje prenose podatkov kot serijski.\n_START_SECTION_\nFormat mati\xc4\x8dne plo\xc5\xa1\xc4\x8de\n_START_PARAGRAPH_\nFormat pomeni velikost mati\xc4\x8dne plo\xc5\xa1\xc4\x8de in razpored sestavin na njej. Trenutno (2005) prevladujejo mati\xc4\x8dne plo\xc5\xa1\xc4\x8de formata ATX. Starej\xc5\xa1i format je bil AT, sedaj se uveljavlja format BTX. Ohi\xc5\xa1je in napajalnik osebnega ra\xc4\x8dunalnika se morata ujemati s formatom mati\xc4\x8dne plo\xc5\xa1\xc4\x8de.'